钦定古今图书集成/理学汇编/文学典/第012卷 > 屠隆鸿苞 > 《文行》
## 钦定古今图书集成/理学汇编/文学典/第012卷 > 屠隆鸿苞 > 《文行》

文人言语妙天下，谭天人，析性命，陈功德，称古今，布
诸通都，悬于日月，亦既洋洋纚纚矣。苟按之身心，毫
不相涉，言高于青天，行卑于黄泉，此与能言之《鹦鹉》
何异？务华绝根，则无为贵文章矣。文人无行，自昔著
之。余以为不然。夫能文者，必本扶舆清淑之气，岂其
土苴堀堁，一出土囊之口，俯仰千古，要以行洁志芳，
发而为金玉之声者，其得数多矣。游夏宗孔，儒行罔
愆；丘明素臣，书法无隐；夷吾博论，霸功伟然；郑侨多
闻，相业鸿峻；屈平笃宗臣之义，庄列希至人之踪，关
尹吐太上之经，亢仓通无为之旨；洛阳经国，发议闳
纯；缁川明道，操履粹白；子长感慨，正论而逢祸；东方
诙谐，直言以悟主；夏侯耆儒，匡时偘偘；安世长者，禔
身温温。刘向精忠，以忧宗国；匡衡敦大，以立功名。朱
云折角，伸节于上方；龚胜谭经，匪躬于汉室。班彪拒
僭命以尊王；桓谭不附谶以媚上。贾逵博雅冲虚，康
成矜庄检柙。亭伯坎𡒄，不易其操；平子幽深，豫识其
变。陈思爱士，共兄大梁，逊德北海。姿玮度，元礼齐
声。平原兄弟，服膺儒术，意绝轻佻。司空茂先，竭节本
朝，智兼淹朗。元凯威信，播于襄阳；太冲恬退，闻于齐
国。嵇、阮挺人外之标，江、蔡立清士之目。束广微行，通
乎神明，习凿齿清，映乎江介；叔宝平情于非意，夏侯
正色于临刑；刘越石勤王死事，文藻烂于星虹；郭景
纯钩元洞冥，忠荩表乎天日。王逸少才高气旷，作深
山道士之观；许元度神散资澄，多神仙林壑之趣；夏
侯湛备孝弟之性，温润盈篇；向子期有庄老之襟，翛
寥满纸；袁山松九死不回，罗君章一介无盼，王子年
元风大畼，皇甫谧雅志幽潜；渊明冲远，鸿逸人群，抱
朴博综，蝉蜕尘𡏖；萧子云仙仙升遐，任彦升休休奖
士。昭明清真，贵介气尽。孝穆通伟，文士习除陶《都水》，
入道挂冠，高风眇邈。徐孝克养母鬻妇，独行清孤。刘
峻知命勇退，多士为楷。高允秉节蹈道，人伦是宗，文
中讲学于河汾，无功葆光于东皋。虞、褚立朝耿亮，燕、
许端揆宽和，广平气局坚贞，曲江风格峻整。“少陵忧
国，纬恤万方，青莲矫首，神游八极。右丞淘洗，深入禅
那；襄”阳萧闲，不忝高士。贺监乞鉴湖以投老，陈陶托
西山以养真。顾况接方外之交，长源抱出世之度。昌
黎望起山斗，柳州气壮罗池，苏州焚香扫地，气韵故
佳；香山玩世修真，风流旷绝。秦公绪高闽南之峰，司
空图抗中条之迹。方干布衣简远，卢仝处士逍遥。皮、
陆高蹈，泉石放其幽情；郊岛清寒，烟霞引其深趣。王
朴、苏威，经纶伟手，严重有声；窦仪、李昉，词翰隽流，行
履无缺；石徂徕天性峭直，孙明复雅志端方。范尧夫
德符其言，胡安定文称其质。“庐陵醇儒，为后进之领
袖；眉山俊杰，作国家之师模。”君实朴茂，名贯中外；祖
禹沉刚，声闻妇孺；黄鲁直潇洒，孝友天成；陈无己渊
深，苦节霜凛；米元章丰神拔流俗，李龙眠襟度高古
人，康侯、明仲，矩矱森然；廷秀、傅良，觚棱陡绝。嗟乎，所
贵于雕龙绣虎，先登𢓃坛，政以其流品清彻，琬琰其
辞，宝而传之，椒涂桂馥，有馀芬矣。不然，金盘盛腐，玉
肤蒙秽，祇可呕也。晋王徽之纵诞，乃曰：“井丹高洁，不
如相如漫世，子猷自状。”故云尔。然何可为训也。